OKB e shqetësuar nga kriza në Krime
Sekretari i Përgjithshëm i OKB-së Ban Ki-moon ka shprehur shqetësimin se referendumi në Krime do të përkeqësojë situatën në rajon.
Sekretari i Përgjithshëm i OKB-së Ban Ki -mun dje shprehu "zhgënjimin" dhe shqetësimin e tij të thellë, një ditë pasi rajoni ukrainas i Krimesë në një referendum të debatueshëm votoi në favor të bashkimit me Moskën. Zoti Ban ka ndjekur me vëmendje intensifikimin e krizës në Ukrainë. Ai ka dërguar një numër zyrtarësh të lartë të OKB-së në Kijev, duke përfshirë edhe zëvendës sekretarin e përgjithshëm, në përpjekje për të gjetur një zgjidhje diplomatike të krizës. Ai të premten ka biseduar me telefon me presidentin rus Vladimir Putin. Zëdhënësi i zotit Ban, Stephane Dujarriç, u tha gazetarëve se sekretari i përgjithshëm i OKB-së është i shqetësuar se referendumi i së dielës që shpalli pavarësinë e Krimesë nga Ukraina do ta përkeqësojë situatën atje. Shefi i OKB nuk tha se referendumi në Krime ishte i paligjshëm. Autoritetet e përkohshme të Ukrainës dhe përkrahësit e tyre ndërkombëtarë thonë se referendumi ka shkelur kushtetutën e vendit. Por zoti Ban u bëri thirrje të gjitha palëve në vend dhe atyre me ndikim për të shmangur veprimet që mund të rrisin tensionet. Jeffrey Laurenti, analist dhe studiues i OKB-së , thotë se ky institucion botëror nuk mund të bëjë shumë për të ndalur Moskën. Diplomatët kanë shprehur shqetësimin e tyre mbi hapat e Rusisë drejt aneksimit të Krimesë, duke thënë se këto veprime sjellin kujtimet e pushtimit sovjetik të Çekosllovakisë në vitin 1968 dhe shtypjen e revolucionit hungarez në vitin 1956. Shqetësimet sigurisht nuk u lehtësuan dje, kur presidenti rus Vladimir Putin nënshkroi një dekret që njeh Krimenë si shtet sovran, një veprim që shihet si hapi i parë drejt aneksimit të këtij rajoni. Analisti Laurenti thotë se ka patur disa aneksime që nga themelimi i OKB-së në vitin 1945 që nuk janë pranuar nga komuniteti ndërkombëtar, dhe Krimea ka gjasa t’i shtohet listës së këtyre rajoneve. Ndërkohë që përpjekjet diplomatike vazhdojnë, Asambleja e Përgjithshme e OKB-së të enjten ka në plan të zhvillojë një takim për të diskutuar krizën. Por Asambleja e Përgjithshme nuk ka kompetenca si Këshilli i Sigurimit, prandaj nuk mund të marrë asnjë masë të rëndësishme ndaj Moskës, përveç izolimit të mëtejshëm të saj duke treguar një mbështetje të madhe politike për Ukrainën.